RESOLUCIÓN do 19 de marzo de 2025, da Dirección Xeral de Urbanismo, pola que se fai pública a aprobación da modificación puntual das normas subsidiarias de planeamento municipal de Cospeito, para a delimitación dos núcleos rurais do Toxeiro, Mide, Moutillón, As Carballas, Desecabo, A Millarada, Toiral, O Calvario, O Carballal, A Escanavada e Bogalloso.
Consellería de Vivenda e Planificación de Infraestruturas — III. Outras disposicións — 25/03/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación da modificación puntual das normas subsidiarias de planeamento municipal de Cospeito, para a delimitación dos núcleos rurais do Toxeiro, Mide, Moutillón, As Carballas, Desecabo, A Millarada, Toiral, O Calvario, O Carballal, A Escanavada e Bogalloso, mediante a Resolución da Dirección Xeral de Urbanismo do 10 de marzo de 2025, que figura como anexo.
Unha vez inscrita a devandita modificación puntual no Rexistro de Ordenación do Territorio e Planeamento Urbanístico de Galicia, a documentación íntegra deste, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D1546&_aaeKeyword_WAR_aae_id=1546
Santiago de Compostela, 19 de marzo de 2025
O 4 e 5 de decembro de 2024, o Concello de Cospeito remite a documentación correspondente á modificación puntual (MP) de referencia, para os efectos de resolver sobre a súa aprobación definitiva.
Unha vez analizada a documentación redactada pola consultora EPTISA e vista a proposta subscrita pola Subdirección Xeral de Urbanismo, resulta:
I. Antecedentes.
I.1. Cospeito conta cunhas normas subsidiarias de planeamento municipal aprobadas polo Concello Pleno o 14 de abril de 1997. Do acordo de aprobación definitiva quedaron excluídas, entre outras determinacións, todas as delimitacións de núcleos rurais.
I.2. A presente tramitación incluíu:
• Decisión da Secretaría Xeral de Calidade Ambiental do 13.8.2013 pola que se eximiu a MP de avaliación ambiental estratéxica.
• Informes sectoriais da Confederación Hidrográfica do Miño-Sil (CHMS) (26.8.2013), da Axencia Galega de Infraestruturas (AXI) (3.3.2014, 12.5.2014 e 15.7.2014), da Deputación de Lugo (21.4.2014, 13.6.2014 e 1.8.2014), Dirección Xeral de Urbanismo (10.2.2015), Dirección Xeral de Telecomunicacións (1.9.2015 e 2.10.2015) e Dirección Xeral do Patrimonio Cultural (DXPC) (19.10.2015, 8.2.2016 e 2.3.2016).
• Aprobación inicial (Acordo do Concello Pleno do 3.3.2016).
• Exposición pública (31.3.2016-5.6.2016), con anuncios en
La Voz de Galicia
e
El Progreso
, do 30.3.2016; e no
Diario Oficial de Galicia
do 6.4.2016.
• Audiencia aos concellos limítrofes: Vilalba, Abadín, A Pastoriza, Castro de Rei, Begonte e Outeiro de Rei (12.5.2016), durante o prazo de 15 días. Consta contestación do último deles (20.5.2016).
• Aprobación provisional da MP polo Concello Pleno (29.12.2016).
• Remisión do expediente á Secretaría Xeral de Ordenación do Territorio e Urbanismo para os efectos da aprobación definitiva (10.1.2017). Advertidas deficiencias, requiriuse a emenda destas (10.2.2017).
• Aprobación provisional (2ª) adoptada polo Pleno do Concello (10.12.2019).
• Resolución da Dirección Xeral de Ordenación do Territorio e Urbanismo (16.12.2020) pola que se sinalan deficiencias da MP e se require a emenda destas.
• Informes da AXI (25.10.2021, 30.11.2021 e 24.1.2022) e da Deputación Provincial (12.11.2021).
• Acordo de aprobación provisional (3ª) o 28.11.2024.
• Entrada do expediente en que se solicite a aprobación definitiva (4 e 5 de decembro de 2024).
I.3. A modificación aprobouse inicialmente durante a vixencia da Lei 9/2002, de ordenación urbanística e protección do medio rural de Galicia (LOUG); e de forma provisional tras a entrada en vigor da Lei 2/2016, do solo de Galicia (LSG). Optouse por seguir a súa tramitación de acordo coa Lei 9/2002, adaptando as súas determinacións á LSG, en cumprimento do mandato establecido na disposición transitoria 2ª.2 desta última lei. Non resulta de aplicación o Regulamento da Lei do solo de Galicia (data de aprobación inicial 3.3.2016, anterior á entrada en vigor do RLSG).
II. Aspectos xerais.
II.1. A MP ten por obxecto a delimitación de once asentamentos de poboación existentes no termo municipal e que non contan con recoñecemento territorial nas normas subsidiarias de planeamento.
II.2. Oito dos asentamentos delimitados tipifícanse como núcleos rurais tradicionais e comúns: O Toxeiro, As Carballas, Desecabo, A Millarada, Toiral, O Calvario, O Carballal e A Escanavada.
Pola súa parte, o asentamento de Moutillón tipifícase como tradicional.
Por último, os asentamentos de Mide e Bogalloso tipifícanse como comúns.
II.3. A modificación delimita os referidos ámbitos, diferenciando os tipos básicos e incorporando a súa ordenación detallada, fixando as aliñacións e as zonas edificables coas respectivas ordenanzas. Así mesmo, identifica varios bens con valores culturais, descritos no catálogo.
II.4. O conxunto das once delimitacións propostas afecta unha superficie global dunhas 95,27 ha. Delas, unhas 27,40 ha son tipificadas como NRT, mentres que 67,87 se tipifican como NRC.
III. Análise e consideracións.
III.1. Analizada a documentación aprobada provisionalmente o 28.11.2024, obsérvase que, en xeral, se deu cumprimento ás observacións formuladas pola DXU o 16.12.2020.
Concretamente, púidose comprobar que se efectuou a modificación e regularización das autorizacións de concesións e verteduras exixidas no informe favorable condicionado emitido pola Confederación Hidrográfica Miño-Sil o 30.9.2019.
Así mesmo, suprimíronse as determinacións previstas para o solo rústico do contorno dos núcleos delimitados, xa que logo fóra do ámbito da presente modificación puntual.
III.2. Porén, detéctanse cuestións de carácter documental e de adaptación ás normas técnicas de planeamento que cómpre emendar de cara á regulamentaria a inscrición da MP no Rexistro de Planeamento e Ordenación do Territorio de Galicia:
1. O expediente administrativo co seu índice achegaranse autentificados por unha persoa funcionaria encargada da tramitación (artigo 70 da Lei 39/2015, do procedemento administrativo común das administracións públicas).
2. O documento técnico debe contar coa dilixencia municipal de aprobación provisional (artigo 22.1 e 22.2 das NNTTPP). As partes 1 e 3 contan con ela. Non así as partes 2 e 4.
3. Non se achegan copias dilixenciadas do documento que se aprobou inicialmente o 3.3.2016 nin do que se aprobou provisionalmente o 29.12.2016.
4. Hai datos de carácter persoal (informes, alegacións, trámites) que deben de ser tratados nos anexos á documentación escrita (artigo 23 das NNTTPP). Nas páxinas 13 e 14 consta a lista das persoas alegantes.
5. Non se achegan datos xeográficos do documento en soporte vectorial xeorreferenciado (disposición transitoria segunda das NNTTPP).
6. Formato e lexibilidade: os planos están incorrectamente datados (cartela de xuño de 2020), e na lenda da serie 12 non aparece identificada a simboloxía da aliñación de edificación.
IV. Resolución.
Visto canto antecede, e en virtude do establecido no artigo 78.2.c) da Lei 2/2016, do 10 de febreiro, do solo de Galicia,
• Aprobar definitivamente a modificación puntual das normas subsidiarias de planeamento municipal do Concello de Cospeito para a delimitación dos núcleos rurais do Toxeiro, Mide, Moutillón, As Carballas, Desecabo, A Millarada, Toiral, O Calvario, O Carballal, A Escanavada e Bogalloso, con suxeición á emenda das cuestións sinaladas no punto III.2 anterior.
• De conformidade co artigo 88 da Lei 2/2016, do 10 de febreiro, do solo de Galicia, e co artigo 212.1 do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, a Dirección Xeral de Urbanismo inscribirá de oficio a MP no Rexistro de Planeamento Urbanístico de Galicia.
• Notifíqueselle ao Concello e publíquese no
Diario Oficial de Galicia
, de conformidade co disposto no artigo 199.2 do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro.
• De conformidade co disposto polos artigos 82 e 88.4 da Lei 2/2016, do 10 de febreiro, e 70 da Lei 7/1985, do 2 de abril, reguladora das bases de réxime local, o concello deberá publicar a normativa da MP aprobada no
Boletín Oficial
da provincia, unha vez inscrita no Rexistro de Planeamento Urbanístico.
• Contra esta resolución cabe interpor recurso contencioso-administrativo ante o Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, de conformidade co disposto nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.